KOMISSION PÄÄTÖS,

tehty 19 päivänä helmikuuta 1997,

toimenpiteistä tehokkaan kilpailun palauttamiseksi (Asia N:o IV/M.784 - Kesko/Tuko) (Ainoastaan englanninkielinen teksti on todistusvoimainen) (ETA:n kannalta merkityksellinen teksti) (97/409/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan talousalueesta tehdyn sopimuksen ja erityisesti sen 57 artiklan 2 kohdan a alakohdan,

ottaa huomioon yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89 (1), sellaisena kuin se on muutettuna Itävallan, Suomen ja Ruotsin liittymisasiakirjalla, ja erityisesti sen 8 artiklan 4 kohdan ja 22 artiklan,

ottaa huomioon yrityskeskittymän, jolla Kesko Oy sai Tuko Oy:n yksinomaiseen määräysvaltaansa, julistamisesta yhteismarkkinoille soveltumattomaksi 20 päivänä marraskuuta 1996 tehdyn komission päätöksen,

on antanut asianosaisille yrityksille tilaisuuden esittää huomautuksensa komission esittämistä väitteistä,

ottaa huomioon keskittymiä käsittelevän neuvoa-antavan komitean lausunnon (2),

sekä katsoo seuraavaa:

(1) Komissio vastaanotti 26 päivänä kesäkuuta 1996 Suomen kilpailuviraston asetuksen (ETY) N:o 4064/89 (sulautuma-asetus) 22 artiklan nojalla esittämän pyynnön tutkia Kesko Oy:n (`Kesko`) toteuttama Tuko Oy:n (`Tuko`) haltuunotto. Komissio teki sulautuma-asetuksen 8 artiklan 3 kohdan ja 22 artiklan nojalla 20 päivänä marraskuuta 1996 päätöksen (`20 päivänä marraskuuta 1996 tehty päätös`), jolla yrityskeskittymä julistettiin yhteismarkkinoille soveltumattomaksi.

(2) Keskittymä oli jo toteutettu 20 päivänä marraskuuta 1996 tehtyä päätöstä tehtäessä, koska Kesko sai määräysvallan Tukossa 27 päivänä toukokuuta 1996 ostamalla osakkeita. Komissio päätti, että se ei liitä 20 päivänä marraskuuta 1996 tehtyyn päätökseen sulautuma-asetuksen 8 artiklan 4 kohdan mukaisia toimenpiteitä. Komissio ilmoitti tekevänsä 8 artiklan 4 kohdan mukaisesti erillisen päätöksen aiheellisista toimenpiteistä tehokkaan kilpailun edellytyksen palauttamiseksi.

Perustelut 20 päivänä marraskuuta 1996 tehdylle päätökselle

(3) Komissio päätteli, että keskittymä loisi Keskolle määräävän aseman tai vahvistaisi Keskon määräävää asemaa päivittäistavaroiden vähittäiskaupan markkinoilla Suomessa, jossa Keskon ja Tukon yhdistetty markkinaosuus olisi vähintään 55 prosenttia riippumatta siitä, arvioidaanko keskittymä paikallisella, alueellisella vai valtakunnallisella tasolla. Tätä asemaa vahvistaisi edelleen Keskon ja Tukon asema suurten vähittäismyymälöiden, liiketilojen omistuksen, kanta-asiakasohjelmien, omien merkkituotteiden ja jakelujärjestelmien suhteen sekä, ei vähäisimpänä, Keskon ja Tukon keskusliikkeiden merkittävä valta niiden ostaessa päivittäistavaroita näiden tavaroiden valmistajilta (20 päivänä marraskuuta 1996 tehdyssä päätöksessä tästä käytetään ostomarkkinoiden käsitettä).

(4) Lisäksi komissio päätteli, että keskittymä loisi Keskolle määräävän aseman tai vahvistaisi sen määräävää asemaa päivittäistavaroiden noutotukkukaupan markkinoilla Suomessa. Yhdistetty markkinaosuus olisi noin 80 prosenttia valtakunnallisella tasolla ja [50-100 prosenttia] (3) kaikilla alueilla. Lisäksi tätä asemaa vahvistaisi Keskon ostovoima, kuten edellä kuvaillaan.

(5) Keskon pääteltiin olevan molemmilla markkinoilla selvä markkinajohtaja, jolla on huomattava etumatka verrattuna muihin markkinoilla toimijoihin.

(6) Lopuksi komissio päätteli, että mahdollinen kilpailu ei poistaisi Keskon edellä kuvailtuja määrääviä asemia ja että keskittymä itse asiassa lisäisi markkinoille pääsyn esteitä siinä määrin, että kaupan toteutumisen jälkeen mahdollisuus päästä markkinoille on erittäin epätodennäköinen.

(7) Kesko ei tarjonnut 20 päivänä marraskuuta 1996 tehtyyn päätökseen johtaneen menettelyn aikana sellaista sitoumusta, joka olisi riittänyt poistamaan päätöksessä tunnistetut kilpailuongelmat. Sen vuoksi on välttämätöntä poistaa Tuko Oy:n haltuunoton luoma määräävä asema.

Sulautuma-asetuksen 18 artiklan mukaisesti annettu komission tiedoksianto

(8) Korjatakseen tilanteen, jossa Keskolla oli jo tosiasiassa ollut määräysvalta Tukossa vuoden 1996 toukokuusta alkaen, komissio antoi sulautuma-asetuksen 18 artiklan mukaisesti tiedoksiannon (`18 artiklan mukainen tiedoksianto`), jossa se ilmoitti katsovansa aiheelliseksi tehdä 8 artiklan 4 kohdan nojalla päätöksen, jossa Kesko määrätään myymään Tuko Oy:n päivittäistavarakauppaan liittyvä liiketoiminta kokonaisuutena.

(9) Sen lisäksi, että 18 artiklan mukaisessa tiedoksiannossa selvitettiin myynnin yksityiskohtaiset säännöt, siinä todettiin, että myyntiin olisi sisällyttävä kaikki päivittäistavarakauppaan liittyvät varat, mukaan lukien Tuko Oy:n osakkeet, ja että ostajan on oltava Kesko-ryhmästä riippumaton ja siihen kuulumaton olemassa oleva tai mahdollinen elinkelpoinen kilpailija, jolla on riittävä asiantuntemus ja taloudelliset voimavarat. Myynnin loppuunsaattamiselle asetettiin kuuden kuukauden määräaika. Lisäksi ilmoitettiin, että on nimettävä uskottu mies, joka suorittaa tilintarkastuksen koko omaisuuden myynnin varmistamiseksi, määrittelee johtamisrakenteen myytävälle omaisuudelle myyntiä edeltävälle ajalle, toimii Keskon sijoituspankkiirina liiketoiminnan myynnissä ja laatii komissiolle säännöllisesti selvityksen liiketoiminnan hoidosta ja kolmansien kanssa käytävien neuvottelujen tilanteesta.

Keskon vastaus 18 artiklan mukaiseen tiedoksiantoon

(10) Kesko esitti saatuaan 18 artiklan mukaisen tiedoksiannon, että 8 artiklan 4 kohdan mukaisesta päätöksestä olisi tehtävä joustavampi, jotta Keskolle ei aseteta kohtuutonta taakkaa. Lisäksi Kesko ehdotti kahta toimenpidettä, joilla sen käsityksen mukaan voitaisiin panna täytäntöön Tukon päivittäistavarakaupan liiketoiminnan myynti.

Joustavuutta koskevat perustelut

(11) Kesko on huomauttanut suhteellisuusperiaatteen rajoittavan komission toimivaltaa määrättäessä myynnistä sulautuma-asetuksen 8 artiklan 4 kohdan nojalla siten, että määrättävät korjaavat toimenpiteet eivät saa ylittää tavoitteen saavuttamiseksi asianmukaisia ja välttämättömiä toimenpiteitä. Tämän vuoksi Kesko on huomauttanut, että 18 artiklan mukaisessa väitetiedoksiannossa esitettyä myyntimääräystä olisi muutettava mahdollisimman suuren joustavuuden sallimiseksi, jotta Keskolle ei aseteta kohtuutonta taakkaa.

Tämän perustelun huomioon ottaen komissio sallii tässä päätöksessä sen, että Kesko pitää Tuko Oy:n osakkeita ja mahdollisuuden Keskolle [. . .] sisällyttää sellaisia määräyksiä, jotka uskotun miehen perustellun lausunnon perusteella mahdollistavat sen, että myynnin ei tarvitse tapahtua kokonaisuutena.

(12) Kesko on myös esittänyt, että suhteellisuusperiaatteen rajoitusten lisäksi komissiota koskee sulautuma-asetuksen 22 artiklan 5 kohdan lisärajoitus, jossa säädetään, että komissio voi toteuttaa vain toimenpiteitä, jotka ovat ehdottoman välttämättömiä tehokkaan kilpailun säilyttämiseksi tai palauttamiseksi sen jäsenvaltion alueella, jonka pyynnöstä komissio on puuttunut asiaan.

Sulautuma-asetuksen 22 artiklan 5 kohdassa kuitenkin ainoastaan rajoitetaan kaikkien toimenpiteiden soveltamisala kyseisen jäsenvaltion alueelle. Sulautuma-asetuksen 22 artiklan 3 kohdassa viitataan suoraan 8 artiklan 4 kohtaan. Tämä vahvistaa sen, että komissiolla on sama toimivalta riippumatta siitä, toimiiko se jäsenvaltion pyynnöstä vai ei.

Keskon ehdottamat korjaavat toimenpiteet

(13) Kesko on esittänyt kaksi ehdotusta Tukon liiketoiminnan myymisestä. Ensimmäinen ehdotus, johon sisältyi myynti [. . .] lle, peruutettiin [. . .]. Toinen ehdotus, johon sisältyi myynti yritysten yhteenliittymälle, esitettiin menettelyn erittäin myöhäisessä vaiheessa, kun luonnos 8 artiklan 4 kohdan nojalla tehtävästä päätöksestä oli jo lähetetty jäsenvaltioille ja keskittymiä käsittelevä neuvoa-antava komitea oli päättänyt luonnoksen käsittelypäivän. Lisäksi ehdotuksessa ei selitetty millään tavoin, miksi siinä ei tarjottu kokonaisuusratkaisua, vaan yhteenliittymä ostaa sen mukaan eri osat Tukon kokonaisliiketoiminnasta. Ehdotuksessa ei myöskään annettu riittävää vakuutusta siitä, että ostajat ovat riippumattomia ja Kesko-ryhmään kuulumattomia ja että niillä on tarvittava asiantuntemus ja taloudelliset varat, jotta ne voisivat toimia Keskon elinkelpoisena kilpailijana. Lopuksi, koska riippumatonta uskottua miestä ei ole vielä nimetty, kuten 18 artiklan mukaisessa tiedonannossa edellytetään, ehdotukseen ei liittynyt sellaisia takuita asianmukaisesta myynnistä, jotka sisältyvät uskotun miehen suorittamaan Tukon liiketoiminnan tilintarkastukseen tai uskotun miehen selvityksiin ostajaehdokkaista.

Kesko ilmoitti komissiolle 11 päivänä helmikuuta 1997, että se oli allekirjoittanut sopimukset, joiden tarkoituksena oli panna täytäntöön edellä mainittu toinen ehdotus. Näiden sopimusten allekirjoittaminen ei vaikuta tähän päätökseen, erityisesti koska näiden sopimusten voimaantulon ehtona nimenomaisesti oli komission hyväksyminen (30 päivään huhtikuuta 1997 mennessä).

Päätelmä

(14) Tästä syystä ja koska keskittymä on jo toteutettu, on välttämätöntä määrätä sulautuma-asetuksen 8 artiklan 4 kohdan nojalla Kesko irrottamaan itsensä Tuko Oy:n päivittäistavarakauppaan liittyvästä liiketoiminnasta. Tehdessään tämän päätöksen komissio on ottanut huomioon Keskon edellä esitetyn joustavuutta koskevan perustelun ja sen, että ei voida ylittää sitä, mikä on asiamukaista ja välttämätöntä tavoitteen saavuttamiseksi, nimittäin tehokkaan kilpailun palauttamiseksi päivittäistavaroiden vähittäiskaupan ja noutotukkukaupan markkinoille Suomessa,

ON TEHNYT TÄMÄN PÄÄTÖKSEN:

1 artikla

Määrätään Kesko myymään Tuko Oy:n päivittäistavarakaupan liiketoiminta ostajalle, jonka on oltava riippumaton ja Kesko-ryhmään kuulumaton olemassa oleva tai mahdollinen elinkelpoinen kilpailija, joka taloudellisten voimavarojensa ja tunnustetun asiantuntemuksensa perusteella pystyy ylläpitämään ja kehittämään myytyä liiketoimintaa Keskon päivittäistavarakauppaan liittyvän liiketoiminnan kanssa kilpailevana aktiivisena kilpailuvoimana (vaatimukset ostajalle).

Ennen myyntiä Keskon on varmistettava, että myytävä omaisuus sisältää Tuko Oy:n päivittäistavarakaupan koko liiketoiminnan. Lisäksi tälle liiketoiminnalle on palautettava samat kilpailun edellytykset kuin sillä oli ennen kuin Kesko hankki määräysvallan. Tämä voi vaatia muun muassa sitä, että kaikki päivittäistavarakauppaan liittyvä aineellinen ja aineeton omaisuus, joka oli Tuko Oy:n omistuksessa ennen keskittymistä, mutta ei enää ole sen omistuksessa, on palautettava Tuko Oy:lle tai tarvittaessa Keskon kustantamana. Lisäksi kaikki Tuko Oy:n tai jonkun muun Tuko-ryhmään kuuluvan elimen tekemät tai sen puolesta tehdyt sopimukset, jotka liittyvät sen toimintoihin päivittäistavarakaupan alalla, on siirrettävä siinä määrin kuin ne ovat siirrettävissä. Siinä määrin kuin sopimukset eivät ole siirrettävissä Keskon on tehtävä kaikkensa niiden siirtämiseksi vapaaehtoisesti.

2 artikla

1. Keskon on nimettävä 30 päivän kuluessa tämän päätöksen tiedoksi antamisesta riippumaton uskottu mies, joka komission on hyväksyttävä, valvomaan 1 artiklan mukaisesti myytävän omaisuuden hoitoa ja liikkeenjohtoa.

2. Keskon on varmistettava, että uskotun miehen peruuttamattomaan toimeksiantoon kuuluvat seuraavat oikeudet ja velvollisuudet:

a) suorittaa asianmukainen tilintarkastus kaiken 1 artiklan mukaiseen myyntiin sisältyvän omaisuuden ja kaikkien siihen sisältyvien sopimusten määrittelemiseksi, jota varten uskotulla miehellä on oltava oikeus saada kaikki Tuko-ryhmän asiakirjat ja koko liikekirjanpito käyttöönsä, ja myös Kesko-ryhmän asiakirjat ja liikekirjanpito siinä määrin kuin Tuko-ryhmän omistuksessa keskittymisen aikaan olevat varat eivät enää ole sen omistuksessa tilintarkastuksen tapahtuessa;

b) määritellä sitovasti omaisuuden myynnin loppuun saattamiseen saakka paras johtamisrakenne irrotettavalle osalle sen elinkelpoisuuden, markkinoitavuuden ja kilpailukyvyn varmistamiseksi;

c) toimia Keskon sijoituspankkiirina käytäessä vilpittömässä mielessä neuvotteluja ostajaehdokkaiden kanssa tarkoituksena myydä irrotettava osa kokonaisuutena 4 artiklassa asetetussa määräajassa;

d) laatia komissiolle kirjallinen selvitys (josta Kesko saa jäljennöksen) tilintarkastuksesta, jota tarkoitetaan a alakohdassa, ja lisäksi laatia komissiolle joka kuukausi kirjallinen selvitys irrotettavan osan toiminnasta ja liikkeenjohdosta sekä irrotettavan osan ostajaehdokkaiden kanssa käytävien neuvottelujen edistymisestä, mukaan lukien määräajasta, jonka kuluessa sopimus ostajaehdokkaiden kanssa toteutettaisiin, ja antaa erityisesti riittävästi sellaisia tietoja, joiden perusteella komissio pystyy arvioimaan, täyttääkö jokainen tarjouksen tekijä ostajalle asetetut vaatimukset.

Jos uskotun miehen mielestä tarjous, joka ei täytä 1 artiklassa asetettuja perusteita, johtaisi samaan tulokseen kuin myynti kokonaisuutena, uskotun miehen on ilmoitettava syyt komissiolle laatimassaan selvityksessä. Jos komissio ei e alakohdan mukaisesti ilmoita olevansa eri mieltä, tällaista tarjousta on pidettävä pätevänä tätä päätöstä sovellettaessa;

e) jatkaa neuvotteluja kiinnostuneen kolmannen kanssa ainoastaan, jos komissio ei kahden viikon kuluessa uskotun miehen selvityksen saamisesta ilmoita mahdollisesti olevansa sitä mieltä, että kyseinen kolmas ei täytä ostajalle asetettuja vaatimuksia;

f) saada Keskolta nopeaan myyntiin kannustava korvaus.

3. Keskon on annettava uskotulle miehelle tämän toimeksiantonsa toteuttamisessa tarvitsema kohtuullinen apu, johon sisältyy tarvittaessa riippumattoman henkilöstön palkkaaminen, jolla on riittävä kaupallinen ja/tai rahoitusasiantuntemus.

3 artikla

1. [. . .]

4 artikla

1. Edellä 1 artiklan mukainen myynti on toteutettava [. . .] kuluessa tämän päätöksen tiedoksi antamisesta. Keskon katsotaan noudattaneen tätä päätöstä, jos määräajassa on tehty sitova sopimus irrotettavan osan myynnistä ja jos myynti toteutetaan [. . .] kuluessa sopimuksen allekirjoittamispäivästä.

2. Jos on useampi kuin yksi ostajaehdokas, jota komissio ei vastusta, Kesko saa vapaasti valita, minkä tarjouksen se hyväksyy.

3. Jos osoittautuu mahdottomaksi tehdä sitova sopimus 1 kohdassa säädetyssä [. . .] määräajassa, komissio voi Keskon pyynnöstä ja uskotun miehen osoittaessa pätevän syyn pidentää määräaikaa. Tässä tapauksessa Keskon on annettava uskotulle miehelle peruuttamaton toimeksianto myydä irrotettava osa parhailla mahdollisilla ehdoilla, [. . .]. Joka tapauksessa myynti on saatettava kokonaan loppuun [. . .] mennessä.

5 artikla

Tämä päätös on osoitettu seuraavalle:

Kesko Oy

Satamakatu 3

FIN-00160 Helsinki

Tehty Brysselissä 19 päivänä helmikuuta 1997.

Komission puolesta

Karel VAN MIERT

Komission jäsen

(1) EYVL N:o L 395, 30.12.1989, s. 1; oikaisu EYVL N:o L 257, 21.9.1990, s. 13.

(2) EYVL N:o C 202, 2.7.1997, s. 3

(3) Tästä julkaistusta päätöksestä on asetuksen (ETY) N:o 4064/89 17 artiklan 2 kohdan mukaisesti liikesalaisuuksina poistettu tietoja ja niitä osittain korvattu vaihteluvälillä.